**Ar fi nedrept**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- La un tablou cu flori de câmp privesc,

În nopţi albastre când te-aştept să vii,

Tu îmi zâmbești și-mi spui că e firesc

S-aștept. Născută din iubiri târzii

Vei toarce în fuior același vis

Și vom pluti pe-o mare de smarald,

Destinul nostru-n rune a fost scris

Și-acoperit cu-al poeziei fald.

Într-un tablou cu flori de câmp zâmbești

Și mă gândesc că timpu-ar fi nedrept

În luna lui april când înfloreşti

Să mor, să nu te strâng din nou la piept.

- S-au dilatat tăcerile-n-deajuns

De parc-ar fi baloane de săpun...

Întreabă timpul unde s-au ascuns

Cuvintele. Cum de-am uitat să-ţi spun

De ce am irosit atâta rost

Crezând că pân’ la urm-ai să-nţelegi

Că-n veşnicia clipei care-a fost

Eu am trăit mai mult ca-n vieţi întregi.

De-aceea nu regret nimic şi nu

Cred c-am pierdut vreo oră inutil,

Adu-ţi aminte ziua-n care tu

Mi-ai înflorit toţi mugurii-n april.

Ioan Grigoraș Liliana Trif